《相和歌辞。江南曲八首》
唐代·刘希夷

暮宿南洲草，晨行北岸林。日悬沧海阔，水隔洞庭深。

烟景无留意，风波有异浔。岁游难极目，春戏易为心。

朝夕无荣遇，芳菲已满襟。

艳唱潮初落，江花露未晞。春洲惊翡翠，朱服弄芳菲。

画舫烟中浅，青阳日际微。锦帆冲浪湿，罗袖拂行衣。

含情罢所采，相叹惜流晖。

君为陇西客，妾遇江南春。朝游含灵果，夕采弄风蘋.

果气时不歇，蘋花日自新。以此江南物，持赠陇西人。

空盈万里怀，欲赠竟无因。

皓如楚江月，霭若吴岫云。波中自皎镜，山上亦氛氲。

明月留照妾，轻云持赠君。山川各离散，光气乃殊分。

天涯一为别，江北自相闻。

舣舟乘潮去，风帆振草凉。潮平见楚甸，天际望维扬。

洄溯经千里，烟波接两乡。云明江屿出，日照海流长。

此中逢岁晏，浦树落花芳。

暮春三月晴，维扬吴楚城。城临大江汜，回映洞浦清。

晴云曲金阁，珠楼碧烟里。月明芳树群鸟飞，

风过长林杂花起。可怜离别谁家子，于此一至情何已。

北堂红草盛丰茸，南湖碧水照芙蓉。朝游暮起金花尽，

渐觉罗裳珠露浓。自惜妍华三五岁，已叹关山千万重。

人情一去无还日，欲赠怀芳怨不逢。

忆昔江南年盛时，平生怨在长洲曲。冠盖星繁湘水上，

冲风摽落洞庭渌，落花舞袖红纷纷，朝霞高阁洗晴云。

谁言此处婵娟子，珠玉为心以奉君。

作者简介：刘希夷 （约651年－约680年），唐朝诗人。 一名庭芝，字延之（一作庭芝），汉族，汝州（今河南省汝州市）人。 高宗上元二年进士，善弹琵琶。其诗以歌行见长，多写闺情，辞意柔婉华丽，且多感伤情调。《旧唐书》本传谓“善为从军闺情之诗,词调哀苦,为时所重。志行不修,为奸人所杀”。《大唐新语》卷8谓“后孙翌撰《正声集》,以希夷为集中之最”。《全唐诗》存诗1卷, 《全唐诗外编》、《全唐诗续拾》补诗7首。